Exodus Giới thiệu YAP - Bible Search\nRe bugithin ney ni Exodus e yib ko thin ni Greek ni fan e “chuw riy,” ma re ke babyor ney e be weliy riy rogon ni chuweg Somol e girdi’ rok ko sib ni un tay ngorad nge rogon ni fekrad nga wuru’ yu Egypt.\nRe babyor ney ni Exodus e be tamilangnag ni Somol e ir e bin riyul’ e Got ma ir e be gagiyegnag gubin ban’en u fayleng nge tin bay u lanelang. Ma nap’an nra tirigiliy ni nge rin’ ban’en, ma dariy be’ nrayag ni nge taleg.\nExodus e rayag i ki’eg nge dalip guruy. Guruy ni som’on (1–13) e ba ga’ ni tin i buch u lan yu Egypt, ni aram e gin i sibnag e pilung nu Egypt e girdi’ nu Israel riy. Me rung’ag Somol lamrad ko gafgow rorad ni yad be man ayuw me mel’eg Moses ni ir e nge pithigrad ko sib ni yad be tay. I Moses e be’ nu Israel ni pof be’ ni bpin ni fak e pilung nu Egypt.\nNap’an ni yog Moses ni ngan pag e girdi’ nu Israel ngranod, me siyeg fare pilung. Ma aram me yog Somol ngak Moses ni nge girengiy ragag e riya’ nga daken yu Egypt. Pi riya’ ney e ba ga’ ni yima yog ni “fare ragag i gechig.” Tomuren, me pag fare pilung pi yu Israel ngar chuwgad u Egypt.\nGuruy ni l’agruw ko re ke babyor ney (14–18) e ba ga’ ni tin i buch rok yu Israel ko ngiyal’ ni yad be yan i yan ko Burey nu Sinai, ni fare burey rok Got nib thothup. Fare pilung nu Egypt e thilyeg lanyan’ ni papey u murung’agenrad ni ngan pagrad ngar chuwgad, me pi’ e thin nge yan ko salthaw rok ni ngan lekrad ngan kolrad. Machane Somol e ayuweg yu Israel nge thang owchen e salthaw nu Egypt. Ma aram e i milekag yu Israel u daken e ted ni desert, ma Somol e i pi’ garad nge ran ni ngar unumed.\nGuruy ni tomur ko Exodus (19–40) e murung’agen fare Burey ni Sinai, ni aram e gin ni m’ug Somol riy ngak Moses. I Somol e pi’ fa Ragag i Motochiyel ngak Moses, ni bay riy rogon ni ngu’un liyor, nge rogon e maligach, nge rogon e par u reb e rran ngu reb, nge fanow u murung’agen i ngongliy fare Tent nib thothup nge tatalin, nge pi altar riy, nge rogon e mad ko prist. Ku bay ko guruy ney ni be yog rogon fapi girdi’ nra ngongliyed ba liyos ngar th’abed e bin som’on ko fa Ragag i Motochiyel: “I gag fare SOMOL ni Got romed ni gu fekmed nga wuru’ yu Egypt, ni aram e gin ni um sibgad riy. Dariy yugu reb e kan ni nge mang Got romed, ya kemus ni gag” (20:2, 3).\nYu Israel nra manged sib 1:1–22\nMoses nni gargeleg nge ilal 2:1–25\nGot ni l’oeg Moses ko Pilung nu Egypt 3:1—6:30\nMereb i buchwa’athan ni yib nib m’on 7:1—10:29\nBin tomur e buchwa’athan nge bin m’on e Paluk’af 11:1—13:22\nFa Pi Girdi’ nra th’abed e Red Sea nga barba’ 14:1—15:21\nMoses ni fek fa pi girdi’ i yan ko burey nu Sinai 15:22—18:27\nFare ragag i Motochiyal nge ku boch e Motochiyal 19:1—24:18\nFanow u rogon fare Tent nib Thothup, pin’en ni gathon, nge fare Kahol ko M’ag 25:1—27:21\nBoch e fanow ni fan ko pi Prist, pi maligach, nge Sabbath 28:1—31:18\nFapi Girdi’ nra ngongliyed ba liyos 32:1–35\nI Somol ni michmicheg boch ban’en, me be’echnag fare m’ag, miki pi boch e motochiyal ngak yu Israel 33:1—35:3\nBoch ban’en ni nga ni ognag, nge boch ni nga ni pi ni tow’ath, ni fan ko fare Tent nib Thothup nge madan e pi Prist 35:4—36:7\nPi salap ko maruwel nra ngongliyed fare Tent nib Thothup nge pin’en ni gathon 36:8—38:31\nMadan e pi Prist nni ngongliy 39:1–31\nFare Tent nib Thothup nni n’uf ngalang 39:32—40:38